**ВОЙ НА СИРЕНИ НА ЛИНЕЙКИ И**

**ЕДНОМИНУТНО МЪЛЧАНИЕ В ПАМЕТ НА 53-ТАТА**

**ГОДИШНИНА ОТ ПОДВИГА НА ПАТРОНА НА**

**ОБЛАСТНАТА БОЛНИЦА ВЪВ ВЕЛИКО ТЪРНОВО**

Точно в 12 часа, в деня на Успение Богородично, както стана традиция в годините от 2005 г. насам, с вой на сирени на линейки и едноминутно мълчание медици от областната болница във Велико Търново и Районната лекарска колегия почетоха паметта на патрона си д-р Стефан Черкезов и колегите си, починали в изпълнение на хуманния си дълг.

"На тази дата се навършват 53 години от подвига на 26-годишния лекар от великотърновското село Виноград – д-р Стефан Черкезов. През 1963 година той спасява от горящ автобус 47 души и умира на следващия ден от тежките си изгаряния. В името на неговия подвиг и на още 130 лекари и 15 медицински сестри, починали по време на работа от изтощение, вследствие на заразяване от болести на свои пациенти, както и при катастрофи с линейки на път към тях, всяка година на 15 август се отбелязва с едноминутно мълчание Деня на спасението", каза в словото си директорът на МОБАЛ „Д-р Ст. Черкезов” - д-р Стефан Филев.

Той припомни, че инициативата за Деня на спасението принадлежи на д-р Тотко Найденов, гл. редактор на в. „Български лекар”. От първата година на отбелязването му досега, вече 11 години, той събира в едно усилията на местната лекарската колегия и най-голямата лечебница в областта. На третата година от отбелязването на Деня на спасението великотърновските медици почетоха с паметна плоча загиналите при изпълнение на служебния си дълг колеги /открита в двора на областния стационар, с първо име патрона на лечебното заведение/. На годишнините от гражданския и лекарски подвиг на младия герой, освен медици и професионалисти по здравни грижи, на поканите на РК на БЛС откликват с присъствие и политици и високопоставени длъжностни лица. Така венец, в знак на почит към саможертвата на д-р Ст. Черкезов в областната болница сега поднесе и председателят на Общинския съвет в Стражица Илия Маринов.

В 13,30 часа, във Виноград - родното село на д-р Стефан Черкезов, Районната лекарска колегия, Община Стражица, кметство с. Виноград, читалището и училището в селото също извършиха ритуал по поднасяне на венци и цветя пред паметника на медика герой.